Predkladacia správa

	Návrh zákona o sprostredkovaní poistenia a sprostredkovaní zaistenia a o zmene a doplnení niektorých zákonov predkladá Ministerstvo financií Slovenskej republiky v dôsledku vývoja v oblasti poskytovania sprostredkovania poistenia a sprostredkovania zaistenia na slovenskom poistnom trhu v súlade s právom uplatňovaným v členských štátoch Európskej únie.

	Navrhovaná právna úprava má za cieľ dosiahnutie plnej kompatibility so smernicou  Európskeho parlamentu a Rady z 9. decembra 2002 č. 2002/92/ES o sprostredkovaní poistenia, ktorá nahradila smernicu Rady č. 77/92/ES, ktorá predstavovala prvý krok uplatňovania slobodného poskytovania služieb pre poisťovacích agentov a poisťovacích maklérov, najmä čo sa týka pravidiel začatia a vykonávania činnosti týchto subjektov ako aj uplatňovania odborných požiadaviek na sprostredkovateľov a ich registráciu.

	Vzhľadom na ešte stále existujúce podstatné rozdiely medzi právnymi predpismi jednotlivých členských štátov, ktoré predstavujú prekážky pre začatie a vykonávanie sprostredkovateľskej činnosti v oblasti poistenia a zaistenia bolo vhodné nahradiť smernicu Rady č. 77/92/ES novou smernicou, ktorou sa využíva možnosť vykonávať tieto činnosti na základe práva slobodného poskytovania služieb.

	Návrh zákona sa nepredkladá na rokovanie Rady hospodárskej a sociálnej dohody SR vzhľadom na to, že prijatím zákona sa nepredpokladá dopad na štátny rozpočet, rozpočty obcí a vyšších územných celkov, životné prostredie a na zamestnanosť.

	Predložený návrh zákona je v súlade s Ústavou Slovenskej republiky, zákonmi Slovenskej republiky, ako aj medzinárodnými dokumentmi, ktorými je Slovenská republika viazaná.

Návrh zákona je súčasťou postupov Slovenskej republiky v rámci zapájania sa do Lisabonského procesu prostredníctvom pridružovania k jednotlivým stratégiám a politikám EÚ.

Návrh zákona bol dňa 22. marca 2005 prerokovaný Legislatívnou radou vlády Slovenskej republiky, ktorá odporučila vláde Slovenskej republiky schváliť predmetný návrh s pripomienkami. Pripomienky sú zapracované v návrhu zákona.